پروش دروازگءَ
 لچہ کار: لیاقت امین
چنچو زنگی ایں کبلانی نیّت بُن اِنت
 باریں چنچو کلیت کیسگانی تہا
 واب کپتگ پہ ارمانیں امیتےءَ
 وہد مہتل نہ بیت
 پروش دروازگ
 ترانگانی بدن موم بیتءُ رچیت
 شپ پہ دزموشیءَ
 ماہ ءِ استالیں نیمونءَ بندیگ کنت
 چادرے مانپوشیت ءُ سترءِ نگاہاں جنوزامی ءِ دامنءَ
 اِیر گیجیتءُ بیران بیت
 دل گُبارے نہ اِنت
 بس چراگانی دیدگ سلامتی ءِ بیرکءِ دارگءَ
 زوت ساجو نہ بنت
 پروش دروازگءَ
 بلکیں کوھنیں پُتینکاں چہ چیزے درئیت
 نمب شانیں زہیراں تسلّاہ رسیت
 بلکیں یاتانی گوہر نمیران بنت
 بلکیں دیدارے ءَچم ہوشام مہ بنت
 بلکیں بے اُمریں ساہت پدءُرندیءَ چیزے کسّہ گوپنت
 پروش دروازگءَ
 اندرءِ موسمءَ چمشانکے بدئے
 اے تہاری شپاریں شپءِ مہپراں جاہے تالان کنت
 بس درامد تبیں واہگے گیر کیت
 انچیں تہنائی ے
 جنگلے ءَ وتی درچک بُن داتگ اَنت
 مُرگ لڈینتگ اَنت
 بس کدوہیں نشانی گواہی دینت
 زیکیں روچ ءَ ادا شہرے اَت
 سُتکءُ ویران بوت